韓信

**韓信**者，淮陰人也。

## 寒門從戎
家貧無行，不得推擇爲吏，又不能治生爲商賈，常從人寄食。其母死無以葬，乃行營高燥地，令傍可置萬家者。信從下鄉南昌亭長食，亭長妻苦之，乃晨炊蓐食。食時信往，不爲具食。信亦知其意，自絕去。至城下釣，有一漂母哀之，飯信，竟漂數十日。信謂漂母曰：『吾必重報母。』母怒曰：『大丈夫不能自食，吾哀王孫而進食，豈望報乎！』淮陰少年又侮信曰：『雖長大，好帶刀劍，怯耳。』眾辱信曰：『能死，刺我；不能，出胯下。』於是信熟視，俛出胯下。一巿皆笑信，以爲怯。

項梁渡淮，信乃杖劍從之，居戲下，無所知名。梁敗，又屬項羽，爲郎中。信數以策干項羽，羽弗用。漢王劉邦入蜀，信亡楚歸漢，未得知名。因事坐法當斬，其疇十三人皆已斬，至信，信乃仰視，適見滕公，曰：『上不欲就天下乎？而斬壯士！』滕公奇其言，壯其貌，釋弗斬。與語，大悅，言於漢王。漢王以爲治粟都尉，上未奇之也。

## 漢王拜將

數與蕭何語，何奇之。至南鄭，諸將道亡者數十人。信度何等已數言漢王，不見用，即亡。何聞信亡，不及以聞，自追之。人有言王曰：『丞相何亡。』王怒，如失左右手。居一二日，何來謁。王且怒且喜，罵何曰：『若亡，何也？』何曰：『臣非敢亡，追亡者耳。』王曰：『所追者誰也？』曰：『韓信也。』王復罵曰：『諸將亡者已數十，公無所追；追信，詐也。』何曰：『諸將易得，至如信，國士無雙。王必欲長王漢中，無所事信；必欲爭天下，非信無可與計事者。顧王策安決。』王曰：『吾亦欲東耳，安能久居此乎？』何曰：『王計必東，能用信，信即留；不能用信，信終亡耳。』王曰：『吾爲公以爲將。』何曰：『雖爲將，信不留。』王曰：『以爲大將。』何曰：『幸甚。』於是王欲召信拜之。何曰：『王素慢無禮，今拜大將如召小兒，此乃信所以去也。必欲拜之，擇日齋戒，設壇場具禮，乃可。』王許之。諸將皆喜，人人各自以爲得大將。至拜，乃韓信也，一軍皆驚。

信以拜，王坐，曰：『丞相數言將軍，將軍何以教寡人計策？』信謝，因問王曰：『今東鄉爭權天下，豈非項王邪？』王曰：『然。』信曰：『大王自料勇悍仁彊孰與項王？』漢王默然良久，曰：『弗如也。』信再拜賀曰：『唯信亦以爲大王弗如也。然臣嘗事項王，請言項王爲人也。項王意烏猝嗟，千人皆廢，然不能任屬賢將，此特匹夫之勇也。項王見人恭謹，言語姁姁，人有病疾，涕泣分食飲，至使人有功，當封爵，刻印刓，忍不能予，此所謂婦人之仁也。項王雖霸天下而臣諸侯，不居關中而都彭城；又背義帝約，而以親愛王，諸矦不平。諸侯見項王逐義帝江南，亦皆歸逐其主，自王善地。項王所過亡不殘滅，多怨百姓，百姓不附，特劫於威，彊服耳。名雖爲霸，實失天下心，故曰其彊易弱。今大王誠能反其道，任天下武勇，何不誅！以天下城邑封功臣，何不服！以義兵從思東歸之士，何不散！且三秦王皆爲秦將，將秦子弟數歲，而所殺亡不可勝計，又欺其眾降諸侯。至新安，項王詐阬秦降卒二十餘萬人，唯獨章邯、司馬欣、董翳脫。秦父兄怨此三人，痛於骨髓。今楚彊以威王此三人，秦民莫愛也。大王之入武關，秋豪亡所害，除秦苛法，與民約，法三章耳，秦民亡不欲得大王王秦者。於諸侯之約，大王當王關中，關中民戶知之。王失職之蜀，民亡不恨者。今王舉而東，三秦可傳檄而定也。』於是漢王大喜，自以爲得信晚，遂聽信計，部署諸將所擊。

## 橫掃四方

漢王舉兵東出陳倉，定三秦。漢二年，出關，收魏、河南，韓、殷王皆降。合齊、趙共擊楚彭城，漢兵敗散而還。信復收兵，與漢王會滎陽，復擊破楚軍於京、索之間，楚兵卒不能西。

漢之敗卻彭城也，塞王欣、翟王翳亡漢降楚，齊、趙亦反，與楚和。六月，魏王豹絕河關反漢。漢王使酈食其往說豹，不下。乃以信爲左丞相擊魏。信問酈食其：『魏得毋用周叔爲大將乎？』曰：『栢直也。』信曰：『豎子耳。』遂進兵。魏盛兵蒲阪，塞臨晉。信乃益爲疑兵，陳船欲渡臨晉，而伏兵從夏陽以木罌缻渡軍，襲安邑。魏王豹驚，引兵迎信。信遂虜豹，定魏爲河東郡。信使人請漢王曰：『願益兵三萬人，臣請以北舉燕、趙，東擊齊，南絕楚之糧道，西與大王會於滎陽。』漢王與兵三萬人，遣張耳與信俱，進擊趙、代。後九月，破代兵，擒夏說於閼與。信之下魏、代，漢輒使人收其精兵，詣滎陽以拒楚。

信與張耳以兵數萬，欲東下井陘擊趙。趙王歇、成安君陳餘聞漢且襲之，聚兵井陘口，號稱二十萬。廣武君李左車說成安君曰：『聞漢將韓信涉西河，虜魏王，擒夏說，新喋血閼與。今乃輔以張耳，議欲下趙，此乘勝而去國遠鬬，其鋒不可當。臣聞「千里餽糧，士有飢色；樵蘇後爨，師不宿飽。」今井陘之道，車不得方軌，騎不得成列，行數百里，其勢糧食必在其後。願足下假臣奇兵三萬人，從閒道絕其輜重；足下深溝高壘，堅營勿與戰。彼歬不得鬬，退不得還，吾奇兵絕其後，使野無所掠鹵，不至十日，而兩將之頭可致於戲下。願君留意臣之計。否，必爲二子所擒矣。』成安君，儒者也，常稱義兵不用詐謀奇計，謂曰：『吾聞兵法「十則圍之，倍則戰。」今韓信兵號數萬，其實不過數千。能千里而襲我，亦已罷極。今如此避而不擊，後有大者，何以加之！則諸侯謂吾怯，而輕來伐我。』弗聽廣武君策。

信使間人窺知其不用，還報，則大喜，乃敢引兵遂下。未至井陘口三十里，止舍。夜半傳發，選輕騎二千人，人持一赤幟，從間道萆山而望趙軍，誡曰：『趙見我走，必空壁逐我，若疾入趙壁，拔趙幟，立漢赤幟。』令其裨將傳飱，曰：『今日破趙會食！』諸將皆莫信，陽應曰：『諾。』信謂軍吏曰：『趙已先據便地爲壁，且彼未見吾大將旗鼓，未肯擊歬行，恐吾至阻險而還。』乃使萬人先行，出，背水陳。趙軍望見而大笑。平旦，信建大將之旗鼓，鼓行出井陘口，趙開壁擊之，大戰良久。於是信、張耳佯棄鼓旗，走水上軍。水上軍開入之，復疾戰。趙果空壁爭漢鼓旗，逐信、耳。信、耳已入水上軍，軍皆殊死戰，不可敗。信所出奇兵二千騎，共候趙空壁逐利，則馳入趙壁，皆拔趙旗，立漢赤幟二千。趙軍已不勝，不能得信、耳等，欲還歸壁，壁皆漢赤幟，而大驚，以爲漢皆已得趙王將矣，兵遂亂，遁走。趙將雖斬之，不能禁也。於是漢兵夾擊，大破虜趙軍，斬成安君於泜水上，擒趙王歇。

信乃令軍毋斬廣武君，有能生得者購千金。於是有縛廣武君而致戲下者，信乃解其縛，東鄉坐，西鄉對，師事之。諸將效首虜，休畢賀，因問信曰：『兵法「右背山陵，歬左水澤」，今者將軍令臣等反背水陳，曰破趙會食，臣等不服。然竟以勝，此何術也？』信曰：『此在兵法，顧諸君不察耳。兵法不曰「陷之死地而後生，置之亡地而後存」乎？且信非得素拊循士大夫也，此所謂「驅市人而戰之」，其勢非置之死地，使人人自爲戰；今予之生地，皆走，寧尚可得而用之乎！』諸將皆服曰：『非所及也。』

於是信問廣武君曰：『僕欲北攻燕，東伐齊，何若而有功？廣武君辭曰：『臣聞「亡國之大夫不可以圖存，敗軍之將不可以語勇。」若臣者，何足以權大事乎！』信曰：『僕聞之，百里奚居虞而虞亡，之秦而秦伯，非愚於虞而智於秦也，用與不用，聽與不聽耳。向使成安君聽子計，僕亦擒矣。僕委心歸計，願子勿辭。』廣武君曰：『臣聞「智者千慮，必有一失；愚者千慮，亦有一得。」故曰「狂夫之言，聖人擇焉。」故恐臣計未足用，願效愚忠。故成安君有百戰百勝之計，一日而失之，軍敗鄗下，身死泜水上。今足下虜魏王，擒夏說，不旬朝破趙二十萬眾，誅成安君。名聞海內，威震諸侯，眾庶莫不輟作怠惰，靡衣媮食，傾耳以待擒者。然而眾勞卒罷，其實難用也。今足下舉倦敝之兵，頓之燕堅城之下，情見力屈，欲戰不拔，曠日持久，糧食單竭。若燕不破，齊必拒境而以自彊。二國相持，則劉項之權未有所分也。臣愚，竊以爲亦過矣。』信曰：『然則何由？』廣武君對曰：『當今之計，不如按甲休兵，百里之內，牛酒日至，以饗士大夫，北首燕路，然後發一乘之使，奉咫尺之書，以使燕，燕必不敢不聽。從燕而東臨齊，雖有智者，亦不知爲齊計矣。如是，則天下事可圖也。兵故有先聲而後實者，此之謂也。』信曰：『善！敬奉教。』從其策，發使使燕，燕從風而靡。乃遣使報漢，因請立張耳爲趙王，以鎮撫其國。漢王許之。

楚數使奇兵渡河擊趙，趙王耳、韓信往來救趙，因行定趙城邑，發兵詣漢。楚方急圍漢王於滎陽，漢王南之宛、葉，得九江王英布，入成皋，楚復急圍之。六月，漢王出成皋，東渡河，獨與滕公俱，從張耳軍修武。至，宿傳舍。晨自稱漢使，馳入趙壁。張耳、韓信未起，即其臥內上奪其印符，以麾召諸將，易置之。信、耳起，乃知漢王來，大驚。漢王奪兩人軍，即令張耳備守趙地。拜韓信爲相國，收趙兵未發者擊齊。

## 封齊滅楚
信引兵東，未渡平原，聞漢王使酈食其已說下齊。信欲止，蒯通說信令擊齊。信然其計，遂渡河，襲歷下軍，至臨菑。齊王田廣走高密，使使於楚請救。信已定臨菑，東追至高密西。楚使將軍龍且，號稱二十萬救齊。

齊王與龍且并軍與信戰，未合。或說龍且曰：『漢兵遠鬬，窮寇戰，鋒不可當也。齊、楚自居其地戰，兵易敗散。不如深壁，令齊王使其信臣招所亡城，城聞王在，楚來救，必反漢。漢二千里客居齊，齊城皆反之，其勢無所得食，可毋戰而降也。』龍且輕信，曰：『吾平生知韓信爲人，易與耳。寄食於漂母，無資身之策；受辱於胯下，無兼人之勇，不足畏也。且救齊而降之，吾何功？今戰而勝之，齊半可得，何爲而止！』遂戰，與信夾濰水陳。信乃夜令人作萬餘囊，滿盛沙以壅水上流，引兵半渡，擊龍且。信陽不勝，還走。龍且果喜曰：『固知信怯。』遂追渡水。信使人決壅囊，水大至。龍且軍太半不得渡，即急擊，斬龍且。水東楚軍散走，齊王廣亡去。信追北至城陽，虜廣。楚卒皆降，遂平齊。

信既平齊，使人言於漢王曰：『齊夸詐多變，反覆之國，南邊楚，不爲假王以鎮之，其勢不定。今權輕，不足以安之，臣請自立爲假王。』當是時，楚方急圍漢王於滎陽，使者至，發書，漢王大怒，罵曰：『吾困於此，旦暮望若來佐我，乃欲自立爲王！』張良、陳平伏後躡漢王足，因附耳語曰：『漢方不利，寧能禁信之自王乎？不如因而立之，善遇之，使自爲守。不然，變生。』漢王亦悟，因復罵曰：『大丈夫定諸侯，即爲真王耳，何以假爲！』乃遣張良立信爲**齊王**，徵其兵使擊楚。

楚已亡龍且，項王恐，使盱台人武涉往說說信曰：『足下何不反漢與楚？楚王與足下有舊故。且漢王不可必，身居項王掌握中數矣，然得脫，背約，復擊項王，其不可親信如此。今足下雖自以爲與漢王爲金石交，然終爲漢王所擒矣。足下所以得須臾至今者，以項王在。項王即亡，次取足下。何不與楚連和，三分天下而王齊？今釋此時，自必於漢王以擊楚，且爲智者固若此邪！』信謝曰：『臣得事項王數年，官不過郎中，位不過執戟，言不聽，畫策不用，故背楚歸漢。漢王授我上將軍印，數萬之眾，解衣衣我，推食食我，言聽計用，吾得至於此。夫人深親信我，背之不祥。幸爲信謝項王。』武涉既去，蒯通知天下權在於信，復以三分天下之計深說之。信不忍背漢，又自以功大，漢王必不奪我齊，遂不聽。

及漢王敗於固陵，用張良計，徵信將兵會陔下。信率大軍至，合圍楚軍，遂滅項羽。

## 削藩賜死

漢五年正月，徙齊王信爲**楚王**，都下邳。信至國，召所從食漂母，賜千金。及下鄉南昌亭長，賜百錢，曰：『公，小人也，爲德不卒。』召辱己之少年令出胯下者，以爲楚中尉，告諸將相曰：『此壯士也。方辱我時，我寧不能殺之邪？殺之無名，故忍而就於此。』

項王亡將鍾離眛家在伊廬，素與信善。項王死後，亡歸信。高帝怨眛，聞其在楚，詔楚捕眛。信初之國，行縣邑，陳兵出入。漢六年，人有上書告楚王信反。高帝以陳平計，偽遊於雲夢，實欲襲信，信弗知。高祖且至楚，信欲發兵反，自度無罪；欲謁上，恐見擒。人或說信曰：『斬眛謁上，上必喜，無患。』信見眛計事，眛曰：『漢所以不擊取楚，以眛在公所。若欲捕我以自媚於漢，吾今日死，公亦隨手亡矣。』乃罵信曰：『公非長者！』卒自剄。信持其首，謁高祖於陳。高帝令武士縛信，載後車。信曰：『果若人言，狡兔死，良狗烹。』高帝曰：『人告公反。』遂逮信，至洛陽，赦以爲**淮陰侯**。

信知高帝畏惡其能，稱疾不朝從。由此日怨望，居常怏怏，羞與絳、灌等列。信嘗過舞陽侯樊噲，噲趨拜送迎，言稱臣，曰：『大王乃肯臨臣。』信出門，笑曰：『生乃與噲等爲伍！』

初，高帝從容與信言諸將能不，各有差。高帝問曰：『如我能將幾何？』信曰：『陛下不過能將十萬。』帝曰：『如公何如？』信曰：『如臣，多多益辦耳。』上笑曰：『多多益辦，何爲爲我擒？』信曰：『陛下不能將兵，而善將將，此乃信之所以爲陛下擒也。且陛下所謂天授，非人力也。』

陳豨拜爲鉅鹿守，辭信。信挈其手，辟左右，與之步於庭數匝，仰天歎曰：『子可與言乎？吾欲與子有言。』豨因曰：『唯將軍命。』信曰：『公之所居，天下精兵處也，而公，陛下之信幸臣也。人言公反，陛下必不信；再至，陛下乃疑；三至，必怒而自將。吾爲公從中起，天下可圖也。』陳豨素知其能，信之，曰：『謹奉教！』

漢十年，陳豨果反。高帝自將而往，信病不從。陰使人至豨所，言從中助之。信乃謀與家臣夜詐詔赦諸官徒奴，欲發以襲呂后、太子盈。部署已定，待豨報。其舍人得罪於信，信囚，欲殺之。舍人弟上變，告信欲反狀於呂后。呂后欲召，恐其黨不就，乃與蕭相國謀，詐令人從帝所來，言豨已得死，列侯群臣皆賀。相國紿信曰：『雖病，彊入賀。』信入，呂后使武士縛信，斬之長樂鐘室。信方斬，曰：『吾悔不用蒯通之計，乃爲兒女子所詐，豈非天哉！』遂夷信三族。

## 引據

分類:漢列傳